**všetky obete si zaslúžia uznanie - žiadna obeť nesmie byť** zabudnutá

**Spoločné vyhlásenie k Európskemu dňu obetí kriminality**

**22. február 2015**

Brusel, 20. februára 2015

V nedeľu 22. februára si pripomíname Európsky deň obetí kriminality. Je to deň, keď si máme pripomenúť tých, ktorí trpeli rukami zločincov. Sú ich milióny každý rok - deti a dospelí, ženy a muži, chudobní a bohatí, občania a návštevníci Európskej únie. Je to deň, keď si pripomíname neúnosnosť ich situácie kdekoľvek sú a dvíhame hlas na podporu ich potrieb.

Po celej Európe a po celom svete sa hovorí o zločinoch a ich obetiach - či už sa týkajú terorizmu, zneužívania, domáceho násilia, trestných činov z nenávisti, obchodovania s ľuďmi, lúpeží alebo akejkoľvek inej trestnej činnosti. Sú krutou pripomienkou toho, aký nepredvídateľný môže byť zločin.

Myslíme na tých, ktorí sa stali obeťami, bez ohľadu na to, či trestný čin bol prezentovaný v médiách alebo nie, alebo či bol alebo nebol nahlásený na polícii alebo iným orgánom. Aj ak ste nikdy nikomu o zločine nepovedali, nie ste sami, naše myšlienky sú s vami.

Vieme, že v mnohých krajinách sú organizácie na pomoc obetiam schopné okamžite reagovať a pomôcť obetiam. Dôležitá je rýchla reakcia. Pri tejto príležitosti by sme sa chceli poďakovaťza ich mimoriadne úsilie všetkým tým, ktorí sú vždy pripravení pomôcť obetiam – pracovníkom a dobrovoľníkom z organizácií na pomoc obetiam, špecializovaným organizáciám, jednotlivým odborníkom a mnohým ďalším. Vaše odhodlanie dáva obetiam základný smer a pomáha im, aby sa zotavili a prekonali ťažkosti, ktorým čelia. Ďakujeme tiež organizácii Victims of Crime International (VOCI) a americkej US National Organization for Victim Assistance (NOVA) za podporu, ktorú nám vyjadrili.

Musíme však vedieť aj to, že pomoc obetiam nie je vždy k dispozícii v každej krajine Európy, nieto ešte vo svete. Nie každý štát má dobre zavedený systém a financovanie národných organizácií na pomoc obetiam, ktoré obetiam poskytujú to, čo nevyhnutne potrebujú. Rovnako je časté, že nie každá obeť má prístup k službám pomoci, aj keď sú v danej krajine k dispozícii. Bohužiaľ, stále je veľký rozdiel medzi právami obetí na papieri a ich právami v praxi.

Po roku 2015 by to už nemalo takto pokračovať. Každý členský štát Európskej únie sa zaviazal vytvoriť služby na pomoc obetiam - oboje: všeobecné i špecializované - a tak zabezpečiť úplnú a účinnú ochranu práv pre obete trestných činov a implementovať (s výnimkou Dánska) Smernicu EÚ o právach obetí od novembra t.r.

**Dnes vyzývame členské štáty, aby naplnili tieto a iné záväzky voči obetiam. Rovnako vyzývame aj ostatné štáty na celom svete, aby sa aj naďalej usilovali o zlepšenie situácie obetí.**

So všetkými obeťami trestnej činnosti, bez ohľadu na to, o aký čin ide, kde sa stal, kto je obeť, odkiaľ pochádza a prečo sa stala obeťou, by malo byť zaobchádzané s rešpektom a dôstojnosťou. Obete by mali dostať pomoc ihneď po spáchaní trestného činu a na tak dlho, ako je potrebné.

Právny systém a súdnictvo sa musia usilovať nielen nájsť, stíhať a trestať zločincov, ale aj ochraňovať všetky obete a každú jednotlivú obeť, ktorá je vtiahnutá do procesu vyšetrovania. Tento systém nesmie spôsobovať ďalšiu ujmu alebo utrpenie obetiam a nesie im prinášať zbytočnú záťaž a náklady.

Naše národné systémy musia zaobchádzať s každou obeťou ako s jednotlivcom. Potreby rôznych skupín obetí nie sú rovnaké. Potreby jednotlivých ľudí tiež nie sú rovnaké. Takisto reakcie na krízovú situáciu nie sú rovnaké u každého človeka. Príčiny trestných činov sú rôzne a sociálne, kultúrne a osobné faktory jednotlivcov spôsobujú rôzny dopad trestného činu na rôznych ľudí. Navyše obeti môže hroziť pravdepodobnosť, že sa znova a opakovane stane obeťou a bude potrebovať pomoc.

Do úvahy musíme brať tiež všetky skutočné a ľudské reakcie na viktimizáciu. Činnosť justície a orgánov činných v trestnom konaní, vzdelávacích zariadení a zdravotníckych služieb, systémov sociálnej starostlivosti a miestnych úradov musí byť koordinovaná tak, aby reakcia na viktimizáciu bola spoločenskou reakciou, keďže zločin je útokom na celú spoločnosť rovnako ako na jednotlivca.